b'\n_START_ARTICLE_\nEducaci\xc3\xb3 en drets humans\n_START_PARAGRAPH_\nL\'educaci\xc3\xb3 en drets humans \xc3\xa9s un proc\xc3\xa9s educatiu en qu\xc3\xa8 s\'intenta transmetre els valors de la pau, de la toler\xc3\xa0ncia, del respecte als drets humans amb la intenci\xc3\xb3 de construir ciutadans lliures i c\xc3\xadvics, coneixedors de quins s\xc3\xb3n els seus drets i respectuosos amb els dels altres. L\'educaci\xc3\xb3 en drets humans \xc3\xa9s important en el desenvolupament integral de l\'individu, ja que, d\'una banda, el fa ser respectu\xc3\xb3s amb els drets dels altres, i de l\'altra, en ser coneixedor de quins s\xc3\xb3n els seus drets exigeix a les autoritats el seu respecte._NEWLINE_Algunes ONG, com Amnistia Internacional, treballen des de fa temps per intentar que l\'Educaci\xc3\xb3 en Drets Humans sigui un element fonamental del sistema educatiu. _NEWLINE_Amnistia Internacional presenta l\'educaci\xc3\xb3 en drets humans en els seg\xc3\xbcents termes:_NEWLINE_"L\'educaci\xc3\xb3 en drets humans s\'ocupa, entre altres coses, d\'informar sobre els instruments internacionals de drets humans; el seu objectiu \xc3\xa9s donar a con\xc3\xa8ixer a les persones les normes legals que existeixen, el seu contingut i categoria jur\xc3\xaddica. Per\xc3\xb2 l\'educaci\xc3\xb3 en drets humans no es limita a impartir coneixements sobre drets humans. Fonamentalment tracta de canviar actituds i comportaments i desenvolupar en les persones noves actituds que els permetin passar a l\'acci\xc3\xb3."_NEWLINE_Les Nacions Unides recomanen que els Estats incloguin l\'Educaci\xc3\xb3 en drets humans en els seus programes educatius. Ja a l\'article 26.2 de la Declaraci\xc3\xb3 Universal dels Drets Humans podem llegir: " L\'educaci\xc3\xb3 ha de tendir al ple desenvolupament de la personalitat humana i a l\'enfortiment del respecte als drets humans i a les llibertats fonamentals; ha de promoure la comprensi\xc3\xb3, la toler\xc3\xa0ncia i l\'amistat entre totes les nacions i grups \xc3\xa8tnics o religiosos, i ha de fomentar les activitats de les Nacions Unides per al manteniment de la pau."'